Galge-ekspressen

Galge-ekspressen er en norsk roman, utgitt som bok nummer 19 i den 83 bind store serien om western-helten og US-marshalen Morgan Kane. Boka ble lansert i 1968, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 361 og kostet tre kroner og femti øre.

I Galge-ekspressen er Kane rundt 40 år. Handlingen foregår trolig høsten 1890, og er lagt til den vesle byen Fort Hancock sør for El Paso. Den mektige og forhatte ranscheieren Jason Jaeger som har regjert småbyen har blitt arrestert av byens ferske bymashal Line Carriuzo. Men byens befolkningen vil ha hevn, og Kane må trå til for å få fangen trygt fra lynsjemobben til rettsaken og galgen. Carriuzos og Kanes innsats for å sikre fangetransporten og statens voldsmonopol blir utfordrende nok. Underveis i boka dreper Kane en revolvermann, en bølle, to som ligger i bakhold og et par til. Vi introduseres til damene Litz Hunter, Betty Crane og enken Therese Williams, men Kane ligger kun med enkefruen.

Mottagelsen av boka 
Galge-ekspressen kom ut før Kane-serien var blitt den store salgsuksessen, da bøkene fortsatt ble utgitt i nokså normale pocket-opplag på 12-16000. Men da serien for alvor slo an et par år senere måtte Galge-ekspressen trykkes på nytt og på nytt... Mens den fortsatt ble utgitt i Bladkompaniets opprinnelige pocket-serie kom boka i minst fire opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

Og utgivelsene var ikke begrenset til Norge. Etter hvert kom Galge-ekspressen på flere språk. I 1972 kom den i England på Corgi Books som The gallows express, samme året i Sverige på B. Wahlströms Bokförlag som Den laglösa staden. I 1973 kom den i Danmark på Winther som  Galge-ekspressen og året etter i Finland på Otava som Pikavuoro hirteen. Også Island fikk sin Gálga-hraðlestin.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Galge-ekspressen i et dobbeltbind, i bok nr. 18, sammen med De piskede. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Galge-ekspressen i 2004 som bok 33 i bind 33–34. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer, Nå kom Galge-ekspressen i 2012 som bok nr. 36, en utgivelse som året etter ble lansert som lydbok av Norsk lyd- og blindeskriftbibliotek, innlest av Jan Olav Simonsen.

Plasseringen som bok 36 i serien er også beholdt i senere utgivelser, som i Cappelen Damms lydbokversjon fra 2020, lest inn av Torgeir Reiten.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 126–127.

Norske romaner
Morgan Kane
Bøker fra 1968